Asiyesikia la mkuu huvunjika guu

ASIYESIKIA LA MKUU HUVUNJIKA GUU 
  Rukia alikuwa msichana mrembo na mwenye kutamanisha wengi. Urembo wake uliwanyima baadhi ya wanaume usingizi. Macho yake mazuri, yalitoka akikuangalia utadhani anakuita. Sura yake ilingara kama kioo juani. Kiuno chake kilichongwa kikachongeka. Kifuani, dodo zake zilisimama tisti kama matunda kwenye barabara. Nywele zake laini ziliangukia mabegani. Ama kweli, Mungu alimpa urembo si haba.  
   Shuleni, Rukia alipendwa na wengi, kuaanzia walimu hadi wanafunzi. Tabia zake zilikuwa za kupigiwa mfano. Alisifiwa na wingi kwa urembo na tabia zake. Wazazi wake walimpenda kupita kiasi na hata alipochokozwa na wenzake, waliwakemea na kuwakashifu vibaya. 
   Kadiri ya miaka iliposonga, tabia ya Rukia ilianza kubadilika. Kwani wahenga na wahenguzi hawakuenda segemnege ya soksi za kiwete walipolonga kuwa, mgema akisifiwa, tembo hulitia maji. Rukia alianza kubadilika kwa haraka sana kama moto unavyochoma kwenye kichake kikavu. Alianza kuwadharau wazazi na hata walimu wake shuleni. Hakutaka kuskia la mwadhini wala la mteka maji 
   msikitini. Alikataa kusikia katakata kwani sikio la kufa haliskii dawa. 
   
   Wazazi wake waliamua kumwacha kwani, asiyefunzwa na mamaye hufunzwa na ulimwengu. Rukia alianza kujiingiza katika mambo ya mapenzi. Kwake, ilikuwa vigumu kuacha kwani mchovya asali hachovyi mara moja. Ilikuwa ni mazoea yake na asingeweza kuacha.  Siku zilizidi kusonga bila huruma. Naye Rukia alizidi kuzama katika mapenzi. Laiti angalijua yatakayotokea, asingalikubali kamwe kujihusisha katika mapenzi. 
  Watu kijijini mwao walianza kumsema vibaya lakini ilikuwa kazi bure, hiyo ilikuwa ni kama kumpigia mbuzi zeze acheze. Rukia akitaka kutimiza msemo wa ponda raha kufa kwaja. Rukia alipozama katika mapenzi aliamua kuacha shule na hata hakulala nyumbani kwao. Wazazi wake  hawakuwa na la kusema ila tu kungojea matokeo. Lisemwalo lipo, na kama halipo laja. Rukia alianza kwenda kwa disko wakati wa usiku na aliporudi nyumbani alikuwa amelewa chopi! 
   Baada ya miezi mitatu hivi, Rukia akaanza kuwa mgonjwa. Hofu ilianza kumuingia nu akaamua kuwaeleza wazazi wake kinagaubaga. Wazazi wake walimpeleka hospitalini na baada ya vipimo, Rukia alibainika kuwa ameambukizwa virusi vya ukimwi. Machozi michirizi michirizi yalimtiririka huku yakiunda nambari kumi na moja mashavuni mwake. Wazazi wake walibaki wameduwaa kama mzungu wa reli wakiwa hawana la kusema. Rukia alitamani ardhi ipasuke immeze mzima mzima. Wazazi wake waliamua kuyapokea matokeo ya mtoto wao kwani, maji yakimwagika huyazoleki.
   Rukia alikonda na kukondeana akabaki mifupa mikavu. Walioambiwa kuhusu hali yake walitaharuki kwa vishindo. Baada ya siku chache, marafiki na majirani wakapata habari kuwa Rukia amesafiri jongemeo. Wazazi wake wilitetemeka  kama ya mpunga kondeni wasijue wakimbilie wapi. Mipango ya mazishi ilipangwa ili kumzika Rukia. Alipoletwa nyumbani kwao, watu walibaki midomo wazi kutokana na jinsi Rukia alivyokonda. Hawakuwa na la kufanya ila tu kukubali matokeo kwani waliamini kuwa, Rukia aliamua kujitoa na hatimaye dunia ilimpokea kwa mikono miwili. 
 Wazazi wake walijua kuwa, maji ukiyavulia, sharti uyaoge na tayari Rukia alikuwa kishaaga. Ama kweli, asiyesikia la mkuu huvunjika guu.